Les Falles de la Comunitat Valenciana es reuniran per a celebrar la Gala Fallera 2024
04 de juny de 2024

• La Junta Local Fallera de Manises organitza el sopar de gala, que se celebrarà a Alzira

Manises, 4 de juny de 2024.- La Junta Local Fallera de Manises, en col·laboració amb l'Ajuntament de Manises, organitza la VI Gala Fallera, que se celebrarà el pròxim 7 de juny, a les 19 hores, a la sala Rex Natura del municipi d'Alzira, on es reuniran, en aquest sopar de gala, prop de 900 fallers i falleres de multitud de comissions de tota la Comunitat Valenciana.

La regidora de Festes de l’Ajuntament de Manises, Clara Arnal, ha expressat: "estic molt orgullosa de la tasca que han realitzat tant Junta Local Fallera de Manises com totes les comissions i, com no, les dues magnífiques representants d'aquest any, per a poder gaudir d'aquest esdeveniment, a més de portar la ciutat de Manises el més alt possible".

La Fallera Major de Manises 2024, Alicia Cruz Santisteban; la Fallera Major Infantil de Manises 2024, Marta Párraga Santos; tots els i les representants de Junta Local de Manises; l'alcalde de Manises, Javier Mansilla; i la regidora de Festes, Clara Arnal, participaran en aquesta vetlada fallera com a amfitrions, ja que Manises ha sigut durant aquest any la seu de totes les juntes locals falleres de les tres províncies i el lloc en què s’ha celebrat l’assemblea general.

A més, la Fallera Major de València 2024, María Estela Arlandis Ferrando, junt amb la seua Cort d'Honor i el president de Junta Central Fallera (JCF), Santiago Ballester, acudiran a aquest esdeveniment en el qual s'espera un ambient de "germanor fallera" i dirigirà unes paraules a tot el col·lectiu faller, així com a tota la ciutadania valenciana.

A partir de les 19 hores, tindrà lloc una recepció amb photocall per a totes les juntes locals que organitzen Falles en les seues localitats de les províncies de València, Alacant i Castelló. Hi haurà degustacions de begudes típiques valencianes, per a donar pas al tradicional sopar. Finalment, en acabar el sopar mateix, les persones assistents podran gaudir d’una discomòbil.